รัฐบาลไทย-ข่าวทำเนียบรัฐบาล-สศอ. เผย MPI เดือน ตุลาคม ขยายตัวร้อยละ 0.48 ส่งสัญญาณเศรษฐกิจไทยขยายตัวต่อเนื่อง
วันจันทร์ที่ 4 ธันวาคม 2560
สศอ. เผย MPI เดือน ตุลาคม ขยายตัวร้อยละ 0.48 ส่งสัญญาณเศรษฐกิจไทยขยายตัวต่อเนื่อง
สศอ. เผย ดัชนีผลผลิตอุตสาหกรรม (MPI) ประจําเดือนตุลาคม 2560 ขยายตัวร้อยละ 0.48 เมื่อเทียบจากช่วงเดียวกันในปีก่อน ส่งสัญญาณการขยายตัวอย่างต่อเนื่องของเศรษฐกิจไทย โดยอุตสาหกรรมสําคัญที่ส่งผลบวก ได้แก่ ผลิตภัณฑ์ยาง น้ํามันพืช  เครื่องยนต์สําหรับรถยนต์ ...
สํานักงานเศรษฐกิจอุตสาหกรรม (สศอ.) เผย ดัชนีผลผลิตอุตสาหกรรม (MPI) ประจําเดือนตุลาคม 2560 ขยายตัวร้อยละ 0.48 เมื่อเทียบจากช่วงเดียวกันในปีก่อน ส่งสัญญาณการขยายตัวอย่างต่อเนื่องของเศรษฐกิจไทย โดยอุตสาหกรรมสําคัญที่ส่งผลบวก ได้แก่ ผลิตภัณฑ์ยาง น้ํามันพืช เครื่องยนต์สําหรับรถยนต์ แปรรูปผลไม้และผัก และเฟอร์นิเจอร์
นายวีรศักดิ์ ศุภประเสริฐ รองผู้อํานวยการสํานักงานเศรษฐกิจอุตสาหกรรม (สศอ.) เปิดเผยว่า ดัชนีผลผลิตอุตสาหกรรม (MPI) ประจําเดือนตุลาคม ขยายตัวขึ้นเพิ่มขึ้นร้อยละ 0.48 ส่งผลให้ดัชนีผลผลิตอุตสาหกรรม 10 เดือนแรกปี 2560 ขยายตัวร้อยละ 1.38 ส่งสัญญาณบ่งบอกว่าเศรษฐกิจไทยกําลังขยายตัวต่อเนื่องเช่นเดียวกันกับการส่งออกสินค้าอุตสาหกรรม (ไม่รวมทองคําแท่ง) ที่ขยายตัวถึง ร้อยละ 14.7 รวมถึงการนําเข้าสินค้าทุนที่ขยายตัวร้อยละ 6.1 และการนําเข้าสินค้าวัตถุดิบและกึ่งสําเร็จรูป (ไม่รวมทองคําแท่ง) ที่ขยายตัวถึงร้อยละ 13.8 โดยอุตสาหกรรมสําคัญที่ส่งผลบวก ได้แก่ ผลิตภัณฑ์ยาง น้ํามันพืช เครื่องยนต์สําหรับรถยนต์ แปรรูปผลไม้และผัก และเฟอร์นิเจอร์
อุตสาหกรรมหลักที่ส่งผลให้ดัชนีผลผลิตอุตสาหกรรม (MPI) มีการขยายตัว ได้แก่
ผลิตภัณฑ์ยาง ขยายตัวเพิ่มขึ้นร้อยละ 44.67 จากช่วงเดียวกันในปีก่อน จากสินค้ายางแผ่นและยางแท่ง เนื่องจากปีก่อนภาคใต้ประสบปัญหาน้ําท่วมทําให้ไม่สามารถกรีดยางได้ปริมาณน้ํายางจึงมีน้อยกว่า และปีนี้มีการขยายตลาดรวมถึงลูกค้าจีนยังคงมีความต้องการนําเข้าสินค้าจากไทยอย่างต่อเนื่อง
น้ํามันพืช ขยายตัวเพิ่มขึ้นร้อยละ 49.71 จากช่วงเดียวกันในปีก่อน จากสินค้าน้ํามันปาล์มดิบ เนื่องจากปีนี้มีฝนตกอย่างต่อเนื่องทําให้ได้ผลผลิตปาล์มสูง ในขณะที่ปีก่อนภาคใต้ประสบปัญหาน้ําท่วมไม่สามารถเก็บเกี่ยวผลปาล์มได้ รวมถึงภาครัฐมีมาตรการรักษาเสถียรภาพราคาปาล์มน้ํามันโดยการปรับสัดส่วนการใช้ไบโอดีเซล จากน้ํามันบี 5 เป็นน้ํามันบี 7 ส่งผลให้ระดับการใช้น้ํามันปาล์มดิบเพื่อผลิตเป็นไบโอดีเซลเพิ่มขึ้นประมาณเดือนละ 12,000 ตัน โดยมีผลบังคับใช้ตั้งแต่วันที่ 8 พฤษภาคม 2560
เครื่องยนต์สําหรับรถยนต์ ขยายตัวเพิ่มขึ้นร้อยละ 5.16 จากช่วงเดียวกันในปีก่อน จากสินค้าเครื่องยนต์ดีเซลเป็นหลัก โดยปริมาณการจําหน่ายในประเทศเพิ่มขึ้นร้อยละ 4.48 ส่วนปริมาณการส่งออกเพิ่มขึ้นร้อยละ 13.01
แปรรูปผลไม้และผัก ขยายตัวเพิ่มขึ้นร้อยละ 22.87 จากช่วงเดียวกันในปีก่อน จากสินค้าสับปะรดกระป๋องเป็นหลัก เนื่องจากปีนี้มีฝนตกต่อเนื่องตลอดปี ทําให้ได้ผลผลิตสับปะรดออกสู่ตลาดเป็นจํานวนมาก ประกอบกับไตรมาส 3 ของปีก่อน พื้นที่เพาะปลูกบางแห่งประสบปัญหาน้ําท่วมทําให้ผลผลิตออกสู่ตลาดน้อยกว่าปกติ
เฟอร์นิเจอร์ ขยายตัวเพิ่มขึ้นร้อยละ 21.95 จากช่วงเดียวกันในปีก่อน จากสินค้าเครื่องเรือนทําด้วยไม้เป็นหลัก โดยมีคําสั่งซื้อจากลูกค้าต่างประเทศเพื่อจําหน่ายในช่วงคริสมาสต์
สําหรับสินค้าในอุตสาหกรรมหลักที่ส่งผลลบต่อดัชนีผลผลิตอุตสาหกรรม (MPI) ได้แก่
เครื่องปรับอากาศและชิ้นส่วน การผลิตเดือนตุลาคมลดลงร้อยละ 22.44 เมื่อเทียบกับช่วงเวลาเดียวกันของปีก่อน จากสินค้าคอนเดนซิ่งยูนิต แฟนคอยล์ยูนิต และคอมเพรสเซอร์ จากสภาพอากาศแปรปรวนทําให้ไม่สามารถทําตลาดได้ตามเป้า และจากการชะลอตัวของธุรกิจอสังหาริมทรัพย์ ส่งผลให้ปริมาณการจําหน่ายในประเทศ ลดลงร้อยละ 22.69 ส่วนการส่งออกเพิ่มขึ้นร้อยละ 1.43 จากการขยายตลาดไปยุโรปเพิ่มขึ้น
เครื่องประดับ การผลิตเดือนตุลาคมลดลงร้อยละ 26.16 เมื่อเทียบกับช่วงเวลาเดียวกันของปีก่อน จากสินค้าต่างหู รองมาคือ แหวน จี้ และเพชร ตามการชะลอตัวของตลาดโลกรวมถึงราคาทองคําที่ผันผวน ส่งผลให้ลูกค้าหลักมีความต้องการบริโภคสินค้าเครื่องประดับและเพชรลดลง
การปั่นเส้นใยสิ่งทอ การผลิตเดือนตุลาคมลดลงร้อยละ 20.11 เมื่อเทียบกับช่วงเวลาเดียวกันของปีก่อน จากสินค้าเส้นด้ายและผ้าทอ เช่น ผ้าทอฝ้าย ผ้าทออื่นๆ และด้ายฝ้ายผสม เป็นหลัก โดยลดลงจากตลาดในประเทศและส่งออก ซึ่งตลาดในประเทศประสบปัญหาการนําเข้าสินค้าราคาถูกมาจําหน่ายมากขึ้น ส่วนการส่งออกประเทศคู่แข่งเช่น เวียดนาม จีนได้เข้าไปลงทุนในสิ่งทอต้นน้ําทําให้ความต้องการนําเข้าสินค้าจากไทยลดลง และกลายมาเป็นประเทศคู่แข่งที่สําคัญในตลาดส่งออกแทน